
Par daudzdzīvokļu dzīvojamai mājai Krasta iela 63, Jēkabpils, Jēkabpils novads, funkcionāli nepieciešamā zemes gabala noteikšanu

Jēkabpils novada pašvaldībā (turpmāk – Pašvaldība) saņemts nekustamā īpašuma – daudzdzīvokļu dzīvojamās mājas Krasta iela 63, Jēkabpils, Jēkabpils novads, dzīvokļu īpašnieku kopības pilnvarotās personas [..] 2026. gada 28. aprīļa iesniegums “Par dzīvojamai mājai Krasta iela 63, Jēkabpils, Jēkabpils novads, funkcionāli nepieciešamā zemes gabala noteikšanu” (reģistrēts Pašvaldībā ar Nr. 2.5-2/26/1538), kurā Pilnvarotā persona lūdz noteikt dzīvojamai mājai Krasta iela 63, Jēkabpils, Jēkabpils novads funkcionāli nepieciešamo zemes gabalu, kas nepieciešams daudzdzīvokļu mājas pilnvērtīgai ekspluatācijai un uzturēšanai, nolūkā uzsākt zemes gabala atsavināšanas tiesības izmantošanas procesu (piespiedu dalītā īpašuma izbeigšanas procesu) (turpmāk – iesniegums). Iesniegumam pievienots 22.04.2026. dzīvojamās mājas Krasta iela 63, Jēkabpils, dzīvokļu īpašnieku kopsapulces protokols Nr.22.04.2026 un zemesgabala skice (turpmāk – Protokols), kur balsošanā piedalījās 38 dzīvokļu īpašnieki no 70 dzīvokļu īpašniekiem.
Saskaņā ar iepriekš minēto Protokolu, Daudzdzīvokļu dzīvojamās mājas Krasta iela 63, Jēkabpils, Jēkabpils novads kopība, saskaņā ar “Piespiedu dalītā īpašuma privatizētajās mājās izbeigšanas likums” normām ir pieņēmusi lēmumu uzsākt atsavināšanas procesu, pilnvarojot Pilnvaroto personu veikt darbības, kas saistītas ar atsavināšanas tiesības izmantošanas procesa īstenošanu, t.i. iesniegt un saņemt dokumentus, sniegt paskaidrojumus, papildinājumus un parakstīt nepieciešamos dokumentus.
Atbilstoši “Piespiedu dalītā īpašuma privatizētajās daudzdzīvokļu mājās izbeigšanas likums” 5. panta ceturtajā un piektajā daļā noteiktajam, dzīvokļu īpašnieku kopības pieņemtais lēmums par atsavināšanas tiesības izmantošanas procesa uzsākšanu ir tiesiskais pamats, lai pašvaldība, kuras administratīvajā teritorijā atrodas daudzdzīvokļu dzīvojamā māja, ne vēlāk kā sešu mēnešu laikā no dienas, kad saņemts iesniegums par atsavināšanas tiesības izmantošanas procesa uzsākšanu, pieņemtu lēmumu par daudzdzīvokļu dzīvojamai mājai funkcionāli nepieciešamo zemesgabalu. Savukārt iepriekš minētā likuma 1.panta 6.punkts nosaka, ka zemes gabals ir privātpersonai piederoša zeme, uz kuras atrodas daudzdzīvokļu māja, īpašuma tiesības uz to ir nostiprinātas zemesgrāmatā un tā sakrīt vai daļā sakrīt ar dzīvojamo māju privatizāciju regulējošos normatīvajos aktos noteikto dzīvojamai mājai funkcionāli nepieciešamo zemes gabalu.
Izvērtējot Dzīvojamajai mājai funkcionāli nepieciešamā zemesgabala noteikšanas komisijas (turpmāk – Komisija) rīcībā esošo informāciju un ar lietu saistītos apstākļus, tika konstatēts, ka nekustamais īpašums ar kadastra numuru 56015012907, Krasta iela 63, Jēkabpils, Jēkabpils novads, sastāv no vienas būves ar kadastra apzīmējumu 56010012960001 ar 70 dzīvokļu īpašumiem (turpmāk – Būvju īpašums), kas nostiprināts Jēkabpils pilsētas zemesgrāmatu nodalījuma Nr. 2047. Minētā zemesgrāmatu nodalījuma Zemesgrāmatu nodalījuma I. daļas 1. iedaļas 2.1. punktā norādīts, ka būve daļēji saistīta ar:
- zemes gabalu Krasta iela 61A, Jēkabpils, Jēkabpils, Jēkabpils novads, kadastra numurs 56010012926, Jēkabpils pilsētas zemesgrāmatas nodalījums Nr. 918. Zemes īpašnieks [..];
- zemes gabalu Krasta iela 63, Jēkabpils, Jēkabpils novads, kadastra numurs 56010012960, Jēkabpils pilsētas zemesgrāmatas nodalījuma Nr.100000903416. Zemes īpašnieks Jēkabpils novada pašvaldība, reģistrācijas numurs 90000024205.
Būvju īpašums atrodas uz [..] piederošas zemes vienības ar kadastra apzīmējumu 56010012926 un Jēkabpils novada pašvaldības, reģistrācijas numurs 90000024205 piederošas zemes vienības ar kadastra apzīmējumu 56010012960.
Dzīvojamās mājas Krasta iela 63, Jēkabpilī, Jēkabpils novadā dzīvokļu īpašnieki ar Protokola lēmumu būvju īpašumam lūdz noteikt funkcionāli nepieciešamo zemes gabalu 1362 m2 platībā pēc pievienotās skices. 
Būvju īpašumam ar kadastra numuru 56015012907, Krasta iela 63, Jēkabpils, Jēkabpils novads, piesaistītā zemes gabala platība saskaņā ar zemesgrāmatas nodalījuma Nr.2047 datiem ir 4391.9 m2. Piesaistītās platības atrodas uz zemesgabala, kas pieder fiziskai personai [..] piederoša zemesgabala. Ēkai piesaistītā zemesgabala platība ir lielāka nekā iesniegumam pievienotajā skicē prasītā platība. 
Jēkabpils novada domes 29.05.2025. sēdē apstiprinātā Jēkabpils novada teritorijas plānojuma, lēmums Nr. 354 (protokols Nr. 9, 30. punkts), saistošajiem noteikumiem Nr. 9 “Jēkabpils novada teritorijas plānojuma teritorijas izmantošanas un apbūves noteikumi un grafiskā daļa” (spēkā no 05.06.2025.), īstenojami no 03.09.2025., zemes vienība ar kadastra apzīmējumu 56010012926 atrodas funkcionālajā zonā – Daudzstāvu dzīvojamās apbūves teritorija (DzD) un zemes vienība ar kadastra apzīmējumu 56010012960 atrodas funkcionālajā zonā – Daudzstāvu dzīvojamās apbūves teritorija (DzD) un Transporta infrastruktūras teritorija (TR).
Nekustamā īpašuma valsts kadastra informācijas sistēmā zemes vienībai ar kadastra apzīmējumu 56010012926 un 56010012960 reģistrēts nekustamā īpašuma lietošanas mērķis – trīs, četru un piecu stāvu daudzdzīvokļu māju apbūve (NĪLM kods 0702). Dzīvojamās mājas galvenais lietošanas veids ir Triju vai vairāku dzīvokļu mājas (kods 1122).
Likuma “Par valsts un pašvaldību dzīvojamo māju privatizāciju” 28.panta otrā daļa nosaka, ka nosakot privatizējamai dzīvojamai mājai funkcionāli nepieciešamo zemesgabalu, ņem vērā normatīvo aktu par vispārīgo teritorijas plānošanu, izmantošanu un apbūvi noteikumus, ir sevišķi: esošo apbūvi, apbūves parametrus, pagalmu plānošanas noteikumus, to, lai nodrošinātu piekļuvi, pieejamību transporta infrastruktūrai, nepieciešamo inženierkomunikāciju tīklu u.c., to, lai pēc privatizējamai dzīvojamai mājai nepieciešamā zemesgabala noteikšanas zemes gabala īpašniekam būtu iespēja izmantot atlikušo zemes gabala daļu atbilstoši noteiktajam lietošanas mērķim.
Ministru kabineta 2015.gada 8.septembra noteikumu Nr.522 “Privatizējamai dzīvojamai mājai funkcionāli nepieciešamā zemes gabala noteikšanas kārtībā” 3.punkts nosaka, ka funkcionāli nepieciešamajā zemes gabalā iekļauj zemi, uz kuras pilnībā vai daļēji atrodas tai piesaistītā dzīvojamā māja, kā  arī tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikācijas elementi.
Nosakot Būvju īpašumam ar kadastra numuru 56015012907, Krasta iela 63, Jēkabpils, Jēkabpils novads, funkcionāli nepieciešamo zemes gabalu,  ņem vērā kvartāla ietvaros, blakus esošās mājas Krasta iela 61, Jēkabpils, Jēkabpils novads uzturēšanai, apsaimniekošanai un funkcionēšanai nepieciešamos infrastruktūras, labiekārtojuma un komunikācijas elementus. Būvju īpašumam ar kadastra numuru 56015012907, Krasta iela 63, Jēkabpils, Jēkabpils novads, funkcionāli nepieciešamās zemes gabala platībā nav iekļaujams piebraucamais ceļš un stāvlaukums, kas kalpo par labu daudzīvokļu dzīvojamai mājai Krasta iela 61, Jēkabpils, Jēkabpils novads un ir kā vienīgā piekļuve daudzdzīvokļu mājai. Stāvlaukumu, kas atrodas uz zemes vienības ar kadastra apzīmējumu 56010012926, izmanto daudzdzīvokļu dzīvojamās mājas Krasta ielas 61, Jēkabpils, Jēkabpils novads iedzīvotāji un Krasta ielas 63, Jēkabpils, Jēkabpils novads dzīvokļu īpašnieki nav lūguši to iekļaut funkcionāli nepieciešamā zemes gabala sastāvā.
Komisija izvērtējot iesniegumam pievienotajā skicē lūgto platību (1362 m2), ņemot vērā iepriekš norādītos, normatīvos aktus un situāciju apvidū, sagatavoja būves ar kadastra apzīmējumu 56010012960001 (dzīvojamā māja) Krasta iela 63, Jēkabpils, Jēkabpils novads funkcionāli nepieciešamo zemes gabala 1170 m2  platībā shēmas projektu, kas pieder fiziskai personai un ir atsavināma. 
Komisijas sagatavotā dzīvojamās mājas Krasta iela 63, Jēkabpilī funkcionāli nepieciešamā zemes gabala shēmas projekts tika nosūtīts viedokļa sniegšanai zemes īpašniecei [..] (18.05.2026. vēstule Nr. 1-44/26/16; 03.07.2026. vēstule Nr. 1-44/26/33) un Pilnvarotai personai (18.05.2026. vēstule Nr. 1-44/26/15). 
Zemes īpašniece [..] (10.09.2026. vēstule Nr. 1-1/26/762) un Pilnvarotā persona (27.05.2026. vēstule Nr. 1-1/26/455) neiebilst un piekrīt Komisijas sagatavotajā funkcionāli nepieciešamā zemes gabala shēmas projektā norādītajām robežām un platībai. 
Ņemot vērā iepriekš minēto, daudzdzīvokļu dzīvojamai mājai – būvei ar kadastra apzīmējumu 56010012960001, Krasta iela 63, Jēkabpils, Jēkabpils novads, pamatojoties uz iepriekš norādītajiem normatīvajiem aktiem un esošo apbūvi kvartāla ietvaros, funkcionāli nepieciešamā zemes gabala platība nosakāma 3488 m2, saskaņā ar šim lēmumam pievienoto grafisko pielikumu.
	            Pamatojoties uz Piespiedu dalītā īpašuma privatizētajās daudzdzīvokļu mājās izbeigšanas likuma 1.panta 6.punktu, 5.panta ceturto daļu, Administratīvā procesa likuma 63.panta pirmās daļas 1.punktu, 66.panta pirmo daļu, 76.panta otro daļu, “Par valsts un pašvaldību dzīvojamo māju privatizāciju” 28.pantu, Ministru kabineta 2015.gada 8.septembra noteikumu Nr.522 “Privatizējamai dzīvojamai mājai funkcionāli nepieciešamā zemes gabala noteikšanas kārtībā” 3. un 4.punkts, Jēkabpils novada domes 29.05.2025. saistošajiem noteikumiem Nr. 9 “Jēkabpils novada teritorijas plānojuma teritorijas izmantošanas un apbūves noteikumi un grafiskā daļa”, Jēkabpils novada domes 28.11.2024. lēmumu Nr.965 “Par komisijas izveidošanu un nolikuma apstiprināšanu” un Jēkabpils novada domes 26.03.2026. (protokols Nr.7, 9.punkts)  lēmumu Nr.182 “Par grozījumiem 28.11.2024. lēmumā Nr.965 “Par komisijas izveidošanu un nolikuma apstiprināšanu” un tā pielikumā “Dzīvojamai mājai funkcionāli nepieciešamā zemes gabala noteikšanas komisijas nolikums” 6.2.1., apakšpunktu, Jēkabpils novada domes Saistošo noteikumu Nr.26 “Jēkabpils novada pašvaldības nolikums” 53.punktu, 

Dzīvojamo māju funkcionāli nepieciešamā zemesgabala noteikšanas komisija NOLEMJ:

1. Noteikt daudzdzīvokļu dzīvojamās mājas Krasta iela 63, Jēkabpils, Jēkabpils novads, būves kadastra apzīmējums 56010012960001, funkcionāli nepieciešamo zemes gabala platību 3488 m2, no kuras 1170 m2 platība atrodas uz fiziskai personai piederošas zemes vienības ar kadastra apzīmējumu 56010012926 daļas, bet 2318 m2 platība atrodas uz Jēkabpils novada pašvaldībai piederošās zemes vienības ar kadastra apzīmējumu 56010012960, saskaņā ar šim lēmumam pievienoto grafisko pielikumu.
1. Noteikt, ka lēmuma 1.punktā norādītā funkcionāli nepieciešamā zemes gabala platība var tikt precizēta veicot zemes gabala kadastrālo uzmērīšanu.
1. Nosūtīt lēmumu Valsts zemes dienestam atbilstoši Piespiedu dalītā īpašuma privatizētajās daudzdzīvokļu mājās izbeigšanas likumam pēc lēmuma pārsūdzēšanas termiņa beigām, kad lēmums kļuvis neapstrīdams.
1. Lēmumu viena mēneša laikā no tā spēkā stāšanās dienas var apstrīdēt Jēkabpils novada domē Brīvības ielā 120, Jēkabpils, Jēkabpils novads, Administratīvā procesa likuma noteiktajā kārtībā.
Pielikumā:  Daudzdzīvokļu dzīvojamai mājai Krasta iela 63, Jēkabpilī funkcionāli nepieciešamā zemes gabala noteikšanas shēma uz 1 lp. 
Komisijas priekšsēdētāja	(paraksts)	V. Verečinska

